
חקיקה שאוזכרה: 

תקנות הביטוח הלאומי (קביעת דרגת נכות לנפגעי עבודה), תשט"ז-1956: סע'  43(2)ד', 44(4)
פקודת הנזיקין [נוסח חדש]: סע'  13, 14
פסק דין

רקע

התובע, יליד שנת 1969, מכונאי רכב במקצוע, טוען שבתאריך 24/10/95 בעת שטיפל ברכבו, שהיה במוסך של הנתבעת מס' 1, התניע הנתבע מס' 2, אשר עבד כעוזר של התובע, את הרכב מבלי שנתבקש לעשות זאת ומבלי שיזהיר קודם לכן את התובע. כתוצאה מכך פגעה רצועת המזגן של הרכב בידו השמאלית של התובע והוא נחבל קשה (להלן: "התאונה").

בעקבות התאונה הועבר התובע לבית חולים "העמק" בעפולה, שם טופל ובוצעה סגירת הגדם באצבע מס' 2 של יד שמאל. התובע היה מאושפז בבית החולים למשך  4 ימים.

לאחר התאונה היה במצב של אי כושר מלא לעבודה במשך 182 ימים, המל"ל הכיר בתאונה כתאונת עבודה וקבע לתובע דרגת נכות בת 7.5%. המל"ל שילם לתובע  עבור ימי אי הכושר.

מומחה לכירורגיה אורטופדית של כף היד, ד"ר מיכה רינות, שהגיש חוות דעת  מטעם התובע (חוות דעת מיום 10/11/96), קבע לתובע נכות בצמיתה בשיעור 15% לפי סעיף 43(2)ד' וסעיף 44(4) של מבחני המוסד לביטוח לאומי.

המומחה מטעם הנתבעים, ד"ר י. שוופי, מנתח אורטופד בתאריך 2/9/98 קבע לתובע 5% נכות לצמיתות לפי סעיף 43 (2)ד' של מבחני המוסד לביטוח לאומי.

השאלות השנויות במחלוקת הן:

א.
האחריות של נתבעת מס' 1 ומס'  2.

ב.
האשם תורם של התובע.

ג.
הנזק, בכפוף לתוצאות א ו-ב.

א.
אחריות של הנתבעים

הלכה היא כי לא בנקל תוטל חבות על עובד בגין תאונה שאירעה תוך ביצוע עבודתו. ראה:

1.
 ע"א 655/80 מפעלי קרור בצפון נ. מרציאנו, פדי ל"ו(2)עמ' 592.

2.
ע"א 449/81, 492 בן לב נ. מגד, פדי ל"ח (4) עמ' 70,

גישה זו צודקת מטעמים מובנים שמצאו ביטוי בפסיקת בית משפט העליון אשר קבע כי היסוד הרעיוני לקביעת הלכה זו הוא בכך, שהמעביד הינו זה המופקד על העבודה, שבמסגרתה מבצע העובד את המוטל עליו ומתפקידו לדאוג שתנאי העבודה ושיטות העבודה יהיו בטוחים והעובד יודרך כראוי כיצד לבצע את מלאכתו.

יחד עם זאת לא ניתן לנקות את התובע מרשלנות תורמת, ויש לבחון את התנהגות התובע בנסיבות של כל מקרה ומקרה, ולהעריך את רשלנותו התורמת כעובד ובנסיבותיו המיוחדות של המקרה (ראה את הבהרת פרופסור אנגלרד, בספר דיני הנזיקין – תורת הניזקין הכללית עמ' 267).

ישנה חשיבות מרובה לשאלה, האם התאונה אירעה תוך ביצוע עבודתו של התובע?

התובע בעדותו לא הכחיש באופן מפורש את העובדה שלא קיבל רשות מיוחדת מהמעביד לטפל ברכבו. הוא ציין: 

"מאז שבאתי לעבוד במשמר העמק, יש לי זכות להכניס טרקטורים מורחבים לתוך המוסך, ותיקנתי את הרכב כמה פעמים ואף אחד לא אמר לי לא להכניס את הרכב בלי לפתוח תיק, אף אחד לא העיר לי על כך. אני הייתי יכול להכניס את הרכב שלי באופן חופשי, לא הייתי צריך לקבל רשות". (עמ' 6 ש' 7- 10).  

בנוסף ציין בעדותו כי לגבי כל תיקון רכב נפתח כרטיס אבל לרכבו ביום התאונה לא נפתח לו כרטיס (עמ' 5 ש' 24-21).

אין ספק שמדובר בעבודה פרטית שעשה התובע כאשר הוא מבקש מהנתבע 2 לסייע לו. 

נתבע מס' 1 הצהיר שהתובע לא ביקש רשות מאיש מהממונים, (סעיף 5 לתצהיר).  

התובע מבסס את טענותיו על עדותו היחידה. אף שהעיד כי לא קיבל רשות מהנתבעות בצורה מפורשת, טענתו היא שהסיק מהתנהגות המעביד ויתר העובדים שמותר לו והוא רשאי להכניס את רכבו שלו ולתקנו באופן אישי, את המסקנה הזו הוא מבסס על כך (בסעיף 4 לתצהיר התובע שנתקבל ב- 6/00) שהיו גם עובדים אחרים שהיו מטפלים ברכבים שלהם במוסך בהסכמת המוסך. 

התובע לא הזמין לעדות איש מאותם עובדים להוכחת טענתו בדבר "הנוהג" כביכול.

ראיה העשויה לשפוך אור על האמת ולסייע בגרסה, רק טבעי הוא שבעל הדין יביא את אותה ראיה ויקרא לאותו עד. המנעותו מלעשות כן יכולה להצביע על נקודת תורפה בגירסתו ולהצדיק מסקנה הנוגדת את טיעוניו ראה: ע"א 465/88 הבנק למימון וסחר בע"מ נ. מתתיהו ואח', פדי מה(4)651,658.

לפיכך המסקנה היא שהאירוע האמור הינו אירע כאשר התובע טיפל באופן פרטי ברכבו שלו, ושלא במסגרת העבודה. 

אחריות שילוחית של נתבע מס' 1

התובע טוען שנתבע 1 אחראי אף בגין מעשהו הרשלני של נתבע 2. חבותו של נתבע 1 קמה הן מכוח היותו של נתבע 2 עובד אצל נתבע 1 והן מכוח היותו שלוחו וזאת עפ"י ס' 13 ו- 14 לפקודת הנזיקין.

יש לבדוק אם נתבעת מס' 1 הרשה או אישר את המעשה ואם העובד עשה את המעשה תוך כדי עבודתו.

הנתבע מס' 2 מציין בתצהירו שהתובע שאל אותו אם יוכל לסייע לו בבדיקת רכבו, ונתבע מס' 2 כחבר לעבודה וכמי שהיה למעשה תחת פיקוחו של התובע הסכים לסייע לו לבצע בדיקה של הרכב על פי הוראותיו (ס' 3 תצהירו של הנתבע מס' 2).

על כן מדובר בתאונה שקרתה ללא קשר לפעולתו העסקית של מוסך הנתבע מס' 1 ומבלי שהתובע יקבל אישור מהממונים (תצהיר אבי זוהר ס' 5).

הנתבע מס' 2 לא פעל כשלוחו של נתבע מס' 1, אלא במסגרת עשיית טובה לחבר במישור האישי החברתי. הנתבע 2 קיבל הוראות ישירות מהתובע וממנו בלבד. (תצהיר נתבע מס' 2 ס' 6, 7, 8).

אם כן לא קיימת חבות מעביד  לנתבע מס' 1 על מעשה שעשה נתבע מס' 2. המעשה לא נעשה לאחר קבלת רשות או אישור מהנתבע 1 ולא תוך כדי עבודתו. המסקנה היא שלא ניתן לייחס אחריות שילוחית. התובע היה זה שנותן את ההוראות ואילו הנתבע מס' 2 פעל בהתאם לדברי התובע (ס' 6, 7, 8 לתצהירו).

אלמלא בקשתו המפורשת של התובע לא היה הנתבע מס' 2 מגיע לרכבו ויושב במושב הנהג. 

אשם תורם

יש לבחון את חלקו של העובד בתאונה מנקודת מבט של מידת "האוטונומיה שברשלנותו". (כביטויו של כב' השופט זילברג בע"א 119/58 מזרחי ואח' נ. פרידמן, פדי י"ג 529, 530 3).

אם העובד הפעיל שיקול דעת עצמאי באופן שהוא יצר את הסיכון כתוצאה מהחלטתו החופשית ולא רק פעל תוך אומדות אמות הסיכון שיצר המעביד על ידי הפרת חובתו החקוקה עד שפגיעתו היתה פועל יוצא מאותו סיכון, אז ייחס ביהמ"ש אשם תורם לעובד וישא העובד בחלקו (מכונאי רכב מנוסה אשר הכיר את אופי העבודה ואת סיכוניה). רעיון זה מצא ביטוי בדבריו של השופט ד' לוין בע"א 741/83 גוריון ואח' נ. גבריאל פדי ל"ט (4) 266,273 ונפסק בע"א 417/86 מלון רמדה שלום נ. אמסלם פדי ל"ח (ו)72 אשם תורם לעובד.

בתאונה הנדונה התובע היה עובד בכיר מוסמך והוא זה שנתן את ההוראות (בעדותו של העד "שצוות גדול של עובדים היו מתייעצים איתו עמ' 7 ש' 11)" ובמקרה הנדון לא נהג כפי שמכונאי סביר ומיומן היה נוהג בנסיבות המקרה.

לתובע היתה שליטה מלאה על הנסיבות, הוא בעל מקצוע מנוסה, מכיר את העבודה, ועל רקע נסיון החיים של האדם הסביר, הרכב היה בבעלות ובשליטת התובע ולפיכך אין מקום להחלת הכלל "הדבר מעיד בעד עצמו". מלוא נטל הראיה מוטל על התובע. 

התובע לא הרים את הנטל הנדרש בדיני הראיות. רשלנותו של התובע ע"י קירוב כף ידו לאזור הנעת המנוע הינה פעולה רציונלית בלעדית של התובע עצמו אשר מכונאי סביר לא היה נוקט באותה פעולה באותן נסיבות.

אשר על כן, הגעתי לכלל מסקנה שאין לנתבעים אחריות נזיקית כלשהי לאירוע ולנזק שנגרם לתובע.

אשר על כן, אני דוחה את התביעה. 

5129371

54678313
התובע ישלם לנתבעים הוצאות משפט ושכ"ט עו"ד בסכום כולל של 5,000 ₪. 

יוסף בן חמו 54678313-1801/98

ניתנה היום ג' בתשרי, תשס"ב (20 בספטמבר 2001) בהעדר הצדדים. 
	יוסף בן חמו, שופט

